En 33-årig mand og hans 34-årige hustru er onsdag eftermiddag af Vestre Landsret blevet kendt skyldige i grove sexovergreb og voldtægt af tre piger i alderen 13 og 14 år, som var veninder med de dømtes datter, skriver nordjyske.dk. Dog blev parret også frifundet i enkelte af de otte forhold i anklageskriftet. Når veninderne var på besøg i parrets hjem, blev pigerne flere gange tilbudt hash eller drukket fulde i drukspillet Gudespillet, hvor reglerne var, at man skulle røre ved hinanden og tage tøjet af. Det førte blandt andet til voldtægt og overgreb. Modsat byretten så frikendte landsretten den 34-årige kvinde i et af overgrebene, hvor også manden blev frikendt for at have brugt vold og trusler i den seksuelle omgang med en mindreårig, beretter netavisen. Parret blev også frikendt for at have klemt en af pigerne om halsen. Desuden blev blot et af flere samlejer med en af de mindreårige piger betegnet som decideret voldtægt, hvorimod det var de voksnes udnyttelse af psykisk eller fysisk overlegenhed, der var baggrunden for de øvrige samlejer med pigen. Landsrettens strafudmåling finder sted tirsdag. Den 33-årige mand blev i byretten idømt otte års fængsel, mens hustruen blev idømt seks år fængsel. /ritzau/

Opsummering:
Et ægtepar fra Aalborg er blevet kendt skyldig i voldtægt og sexovergreb mod tre teenage-piger.